കനിവ് സാന്ത്വനം ഭവന പദ്ധതി: നിര്മാണം തുടങ്ങി കൊരട്ടി: നിരാശ്രയ കുടുംബങ്ങള്ക്ക ു ഭവനമൊരുക്കാന് വെസ്റ്റ് കൊരട്ടി സ്വദേശിയും പ്രവാസിയുമായ അഡ്വ. സുരേഷ് വേണുക്കുട്ടനും കുടുബവും സൗജന്യമായി നല്കിയ 24 സെന്റ് ഭൂമിയില് നിര്മിക്കുന്ന പാര്പ്പിട സമുച്ചയത്തിന്റെ നിര്മാണം തുടങ്ങി. പ്രളയത്തില് ഭവനരഹിതരായവര്ക്ക് പുറമെ സ്വന്തമായി വീടോ സ്ഥലമോ ഇല്ലാത്ത 12 കുടുംബങ്ങള്ക്ക് രണ്ടുഘട്ടങ്ങളിലായാണ് വീടു നിര്മാണം പൂര്ത്തിയാക്കുക. ആദ്യഘട്ടത്തില് നിര്മിക്കുന്ന 6 വീടുകള്ക്ക് 60 ലക്ഷം രൂപയാണ് ചെലവ് പ്രതീക്ഷിക്കുന്നത്. ആദ്യഘട്ടം മൂന്നു മാസം കൊണ്ടു പൂര്ത്തിയാക്കാനാണ് ലക്ഷ്യമിടുന്നത്. ആരോഗ്യ വിദ്യാഭ്യാസ, കാര്ഷിക മേഖലകളില് വെസ്റ്റ് കൊരട്ടി കേന്ദ്രീകരിച്ച് കഴിഞ്ഞ 10 വര്ഷക്കാലമായി പ്രവര്ത്തിച്ചു വരുന്ന കനിവ് ചാരിറ്റബിള് സൊസൈറ്റിയുടെ നേതൃത്വത്തിലാണ് നാട്ടിലും വിദേശത്തുള്ള സുമനസുകളുടെ സഹായത്തോടെ നിര്മാണം പുരോഗമിക്കുന്നത്. ഒന്നേക്കാല് കോടി രൂപ വിനിയോഗിച്ച് 9000 ചതുരശ്ര അടി വിസ്തീര്ണത്തില് 12 കുടുംബങ്ങള്ക്കായി ഫ്ലാറ്റ് സമുച്ചയം നിര്മിക്കാനായിരുന്നു തീരുമാനം. എന്നാല് രണ്ടു പ്രളയങ്ങള്ക്കു ശേഷം നാടിനെ പ്രതിസന്ധിയിലാക്കിയ കോവിഡ് മഹാമാരി സൃഷ്ടിച്ച സാന്പത്തിക ബുദ്ധിമുട്ടുകളെ തുടര്ന്നാണ് പദ്ധതി രണ്ടു ഘട്ടങ്ങളിലാക്കാന് സംഘടനയെ നിര്ബന്ധിതമാക്കിയത്.നിരാലംബരും അശരണരുമായവരെ ചേര്ത്തു പിടിക്കാന് സൊസൈറ്റിയുടെ നേതൃത്വത്തില് നടത്തുന്ന പാര്പ്പിട പദ്ധതിക്ക് സാന്പത്തിക സഹായം നല്കാന് സ്വദേശത്തും വിദേശത്തും നിന്നുള്ള സുമനസുകള് മുന്നോട്ടുവരുമെന്ന പ്രതീക്ഷയിലാണ് കനിവിന്റെ സംഘാടകര്.